|  |
| --- |
| **HKB SYRE**    **HOVEDSKYTS**  - 5stk. [12,2 cm L/46 K390/2(r)](http://www.kystfort.com/forum/topic1887.html) (tysk betegnelse)  - Kaliber: 12,2 cm  - Vekt: 7.117 kg. (oppsatt i stilling)  - Skuddvidde: 20.400 meter  - Prosjektilvekt: 25 kg.  - Skuddtakt: 5 – 6 skudd/min.  - Utgangshastighet: 800 m/sek  - Sideretting: 58° i lavetten, 360° (på kanonplattformen)  - Elevasjon -2° – +65°  - Fabrikat: Flere russiske produsenter.  - Modell: 122 mm Pushka obr. 1931/37g    **LUFTVERN**  - 3 stk. 2,0 cm FLAK 38    **NÆRFORSVAR**  - 1 stk. 5,0cm KwK i sokkellavett  - 1 stk. 4,7 cm Pak 181(f)    **ANDRE STRIDSMIDLER**  - 1 stk. 150 cm lyskaster  - 1 stk. 60 cm lyskaster    **BESKRIVELSE AV ANLEGGET**  Dette var et sjøfrontbatteri på Syre på Karmøy med fem 12,2 cm sovjet-russiske feltkanoner. Batteriet ble tatt i bruk i mars 1943. Under Syre lå også en tropp med to 12,0 cm tårnkanoner i Skudeneshavn. Kanonene hadde tyskerne tatt fra de gamle norske grensefestningene på Trøgstad i Østfold.   Kanonene ved batteriet på Syre var oppsatt i åpne stillinger uten annen beskyttelse enn kamuflasje, men skytset var godt med stor skuddtakt og rekkevidde. Stridsoppdrag var i hovedsak å beskytte skipstrafikken vest av Karmøy når Karmsundet var sperret av miner. De 13 brakkene ved batteriet var ikke av særlig god kvalitet, men ildledingssentralen/OP og bunkere var solide av tykk, armert betong.  Batteriet hadde én. 60 cm og én 150 cm lyskaster. Anlegget hadde egen stall, smie, bilgarasje og grisehus.   I dag fremstår HKB Syre som et av de mest imponerende anleggene i Haugesundsområdet. De solide stålarmerte betongbunkerne står som de gjorde under krigen, selv om norske myndigheter etter 1945 fjernet panserdørene. Den enorme kommandobunkeren er et imponerende skue der den fremdeles speider etter allierte invasjonsstyrker utover havet. Kontrasten mellom dette solide anlegget og den værbitte vestkysten av Karmøy med storhavet like utenfor gjør et besøk på Syre til en opplevelse.   På en høyde bak batteriområdet hadde Kriegsmarine satt opp en sjøtaktisk radar av typen ”FuMO 214 Würzburg Reise” for varsling av fiendtlige fartøyer og for ildgivning, men mye tyder på at radaranlegget ikke kom i regulær drift før krigen sluttet. Rekkevidden på radaren var på 80 km i varslingsrollen, mens rekkevidden for ildgivning for kystartilleri var på 55 kilometer.    **BESKRIVELSE AV HOVEDSKYTSET**  122 mm Pushka obr. 1931/37g i stilling ved HKB Syre, også kjent under betegnelsen A-19. Moderne russisk feltkanon produsert av flere statsarsenaler. Syre fikk tildelt fire kanoner, og det var en reservekanon i Oslo. Mot slutten av krigen ble det besluttet å avvikle den store skytsreserven og heller fordele dette ut på batteriene. Dette førte blant annet til at Syre fikk en femte artillerikanon. |

Kilde: http://www.kystfort.com/forum/topic616.html#16080